**HU**

Tisztelt Hölgyem/Uram!

Az Európai Gazdasági és Szociális Bizottságnál (EGSZB) folynak
**„A Te Európád, a Te szavad”** című rendezvény előkészületei,

melyre **2018. március 15–16-án**, ezúttal kilencedik alkalommal kerül majd sor Brüsszelben.

[**„A Te Európád, a Te szavad”**](http://www.eesc.europa.eu/en/our-work/civil-society-citizens-participation/your-europe-your-say) rendezvény keretében az Európai Unió 28 tagállama és az öt tagjelölt ország bármelyik középiskolájának utolsó előtti évében tanuló diákok kapnak meghívást Brüsszelbe. Az EGSZB három-három diák és egy-egy tanár utazási és szállásköltségeit fedezi a nyertes iskolákból, melyeket sorsolással fognak kiválasztani. A rendezvény lehetőséget nyújt a diákok számára, hogy minél többet megtudjanak az EU-ról, és megértsék az EGSZB abban betöltött szerepét. Ez egyben egyedülálló lehetőség is a fiatalok számára, hogy egy konkrét témával kapcsolatos plenáris vitában vegyenek részt, és multikulturális környezetben érveljenek, vitatkozzanak és jussanak kompromisszumra. A plenáris üléseken angol és francia nyelvű tolmácsolás biztosított, a munkacsoportok előkészítő ülései angolul zajlanak.

Az idei téma: **„Egység a sokféleségben: az európai kultúra megfiatalítása”** lesz. A diákok különböző szempontok alapján járják körbe a témát, ezek közül álljon itt néhány:

* Mi az európai kultúra: csupán a különböző nemzeti hagyományok összessége, vagy léteznek olyan közös értékek, amelyek mindannyiunkat európaivá tesznek?
* Milyen szerepet tölt be a kultúra, illetve a más emberekkel való kulturális találkozás a diákok életében?
* Mit tehet az Európai Unió a kultúra előmozdítása (mozi, zene, tánc, irodalom, színház stb.) és a kulturális örökségi helyszínek hatékonyabb védelme érdekében?
* Milyen szerepet játszhat a kultúra az európai régiók és városok gazdasági újjászületésében? Milyen új lehetőségeket tud ez a fellendülés kínálni a fiatalok számára a munkahelyteremtés terén?
* Mit tehet az EU és mit tehetnek a tagállamok e folyamat megkönnyítése érdekében?

A rendezvény végén a részt vevő fiataloknak lehetőségük nyílik arra, hogy ismertessék javaslataikat az EGSZB tagjaival, illetve szavazzanak az általuk legfontosabbnak és legérdekesebbnek tartott három javaslatról. A brüsszeli látogatást megelőzően az EGSZB tagjai ellátogatnak majd a kiválasztott iskolákba, hogy felkészítsék a fiatalokat a Brüsszelben tartandó vitákra. A dokumentációt és a vitaanyagot megkapja minden kiválasztott iskola.

Honlapunkon megtalálja a [rendezvény](http://www.eesc.europa.eu/en/agenda/our-events/events/your-europe-your-say-2018) részletes leírását, az online jelentkezési lapot, a szabályzatot és minden gyakorlati tudnivalót.

Hogy jobb képet kaphasson az eseményről, kérjük tekintse meg a tavalyi rendezvényről készült [videót](http://www.eesc.europa.eu/en/agenda/our-events/events/your-europe-your-say-2017/videos), vagy kövessen minket a [YEYS weboldalán](http://www.eesc.europa.eu/en/agenda/our-events/events/your-europe-your-say-2018) és a rendezvénnyel foglalkozó közösségi médiában:

**** **** ****

Kérjük, hogy ösztönözzék kerületeik középiskoláit a jelentkezésre, illetve ha Ön tanár vagy iskolaigazgató, kérjük közvetlenül regisztráljon erre az izgalmas projektre weboldalunkon.

**A pályázatok beadásának határideje 2017. november 24.**

Várom Önöket Brüsszelben!

Tisztelettel:

Gonçalo Lobo Xavier
az EGSZB kommunikációért felelős alelnöke